Blanár, Juraj, poslanec NR SR (2013-03-19):
Ďakujem pekne. Vážená pani predsedajúca, milé kolegyne, kolegovia, vážený pán minister, páni ministri, dovoľte mi, aby som vystúpil k tomuto zákonu, ktorý tu dnes prerokovávame v druhom čítaní. V prvom rade chcem podporiť novelu zákona o uznávaní vzdelávania, pretože aplikačná prax, tak ako predkladateľ uvádza aj v dôvodovej správe, ukázala, že je potrebné vyriešiť mnohé problémy, ktoré jednoducho priniesla prax, a práve tento návrh reflektuje na tieto skúsenosti s používaním a využívaním zákona. Čiže chcel by som naozaj podporiť tento zákon a rovnako by som chcel predložiť pozmeňujúci návrh, ktorý v podstate sa týka školstva a súvisí so zákonom 597. Hovorí o spôsobe, akým sa prerozdeľujú finančné prostriedky, ktoré sa prideľujú školám v rámci normatívov. Preto mi dovoľte tento pozmeňujúci návrh prečítať. Pozmeňujúci návrh k vládnemu návrhu zákona, ktorým sa mení a dopĺňa zákon č. 293/2007 Z. z. o uznávaní odborných kvalifikácií v znení zákona č. 560/2008. 1. Za článok I sa vkladá nový článok II, ktorý znie: „Zákon č. 597/2003 o financovaní základných škôl, stredných škôl a školských zariadení v znení zákona 523/2004, zákona č. 564/2004, zákona 689/2006, zákona 245/2008, zákona 462/2008, zákona 179/2009, zákona 184/2009, zákona 38/2011, zákona 390/2011, zákona 325/2012 a zákona 345/2002 sa mení a dopĺňa takto: 1. § 2 sa dopĺňa ods. 7, ktorý znie: „Zriaďovateľ školy je povinný zabezpečiť v školách, v ktorých sa vzdelávanie považuje za sústavnú prípravu na povolanie, použitie finančných prostriedkov pridelených zo štátneho rozpočtu podľa § 4 ods. 5 pre školy, v ktorých sa vzdelávanie považuje za sústavnú prípravu na povolanie, na financovanie nákladov na mzdy a platy vrátane poistného na povinné verejné zdravotné poistenie, poistného na sociálne poistenie, príspevku na starobné dôchodkové sporenie, príspevku na doplnkové dôchodkové sporenie. Tieto finančné prostriedky môže škola vo výnimočných prípadoch použiť na financovanie nákladov, na prevádzku, modernizáciu učebných pomôcok, špeciálnych učebných pomôcok a kompenzačných pomôcok a na riešenie havarijných situácií len so súhlasom zriaďovateľa školy na návrh riaditeľa školy.“ 2. § 4 sa dopĺňa ods. 15, ktorý znie: „Ministerstvo každoročne určuje a zverejňuje na svojom webovom sídle v mesiaci december na nasledujúci kalendárny rok percentuálny podiel v časti normatívneho príspevku pre školu na kalendárny rok, zodpovedajúci osobným nákladom a percentuálnym podielom z časti normatívneho príspevku pre školy na kalendárny rok, zodpovedajúci prevádzkovým nákladom, ktorý je zriaďovateľ povinný prideliť škole podľa ods. 9.“ 3. V § 7 ods. 9 sa vypúšťa písm. b). Doterajšie písm. c) až f) sa označujú ako písm. b) až e). 4. V § 9d, za § 9d sa vkladá paragraf nový 9e, ktorý vrátane nadpisu znie: „Prechodné ustanovenia k úpravám účinným od 1. mája 2013. Hodnoty percentuálnych podielov v roku 2013, ktoré je zriaďovateľ školy povinný prideliť škole, v ktorej sa vzdelávanie považuje za sústavnú prípravu na povolanie podľa § 4 ods. 9, sú: a) 95 % z časti normatívneho príspevku zodpovedajúcemu osobným nákladom a b) 80 % z časti normatívneho príspevku zodpovedajúcemu prevádzkovým nákladom." Doterajší čl. II sa označuje ako čl. III. Účinnosť čl. II sa navrhuje od 1. mája 2013, čo sa premietne do čl. III upravujúceho účinnosť zákona. V nadväznosti na vloženie nového čl. II sa v súlade s legislatívnymi pravidlami tvorby zákonov upraví názov zákona. Vážené panie poslankyne, páni poslanci, tento pozmeňujúci návrh predkladám práve s úmyslom, aby sme dokázali účinne financovať školy v rámci či už samosprávy, obcí a miest, zriaďovateľov a rovnako aj zriaďovateľov vyšších územných celkov a rovnako aj neštátnych zriaďovateľov, zriaďovateľov cirkevných škôl. Cieľom je, aby sme umožnili školám v rámci jedného zriaďovateľa vyrovnávať rozdiely medzi jednotlivými školami, ktoré sú spôsobené rôznymi faktormi. Ale v prvom rade, čo je dôležité, že tento zákon zabezpečuje, aby finančné prostriedky išli do osobných nákladov, ktoré sú určené na osobné náklady, a iba vo výnimočných prípadoch v rozmedzí 5 %, čo je obmedzené práve v novom § 9e, je možné na žiadosť riaditeľa školy a so súhlasom zriaďovateľa to použiť aj na iné prípady, čiže prípady prevádzkové. A ešte raz podotýkam, vo výnimočných prípadoch, to znamená, iba vtedy, keď to je naozaj nevyhnutné. V opačnom prípade všetky finančné prostriedky musia plynúť do osobných nákladov. Čo je dôležité podotknúť, že ministerstvo v súčasnosti deklarovalo, že pripravuje nový zákon o financovaní škôl, a preto tento, táto novela bude v podstate účinná dovtedy, kým sa neprijme nový zákon o financovaní škôl, kde by sa mali vyriešiť všetky tie nuansy, ktoré medzi jednotlivými kapitolami v rámci financovania vždy vznikajú. Nebude to jednoduchá úloha, ale myslím si, že samotný normatívny prístup, ktorý je dnes na financovanie škôl, už je prekonaný a tá honba za študentmi a preťahovanie si študentov z jednej školy na druhú, jednoducho, už sa ukázalo, že neprospieva ku kvalite. Po tom, ako ministerstvo prišlo s návrhom zákona, ktorý sme v minulom roku schválili, že z gymnázií sa stanú konečne opäť výberové školy a nie náborové školy, pretože sa stanovilo kritérium, že každý, kto chce študovať na gymnáziu, musí mať priemer známok najmenej, najviac 2,0, potom je potrebné rovnako aj pristúpiť k zmene financovania. Pretože práve tento normatívny systém umožňoval, že jednoducho aj pri výbere na gymnáziá, na výberové školy sa veľakrát riaditelia uchyľovali aj k tomu, že boli prijímaní na gymnáziá študenti, ktorí v podstate sa tam trápili a nemali na to. Tento pozmeňujúci návrh predkladám aj s predchádzajúcim odkonzultovaním predkladateľa, pána ministra, ale rovnako chcem poprosiť, aby podporil tento môj pozmeňujúci návrh a vyjadril s ním súhlas. Vážené pani poslankyne, páni poslanci, rovnako aj vás chcem poprosiť o podporu tohto pozmeňujúceho návrhu. Ďakujem za pozornosť.